Document ID: /roh_data/filtered/fineweb-2-filterrobots_roh.jsonl.gz/34851

Il «Muschkito» ha piztgà senza remissiun ad ina e mintgin en la Rumantschia. El era frechira. Fertant che las inas rievan, han ils auters prendì or il mazzamustgas per far ina fin a l’insect impertinent. En quest’ediziun discurran ils trais Muschkitiers Claudia Knapp, Beat Manetsch e Gieri Venzin dal «Muschkito e da la critica». Els laschan repassar l’emprima contribuziun d’anniversari dal Muschkito, raquintan, pertge ch’ins scriva atgnamain Muschkito cun k – e laschan cuccar davos las culissas da lur concurrenzas architectonicas ch’han purtà els fin en las stivas dals cussegliers guvernativs da quella giada.